text: Un grup de seixanta temporers aprenen a desenvolupar projectes cooperatius
  Temporers de diferents països que durant aquest any han estat treballant en les diferents campanyes agràries han començat a Bell-lloc d'Urgell un curs de formació que els permetrà desenvolupar projectes cooperatius quan, d'aquí a un mes, tornin al seu país. Es tracta d'una iniciativa de la Fundació Pagesos Solidaris que va començar l'any passat i que ja ha començat a donar els primers resultats.
  El nou alberg de Bell-lloc acull una part dels seixanta temporers colombians, romanesos i marroquins que durant un mes aprendran tot el que necessiten per crear una cooperativa o un projecte associatiu en els seus països d'origen. La fundació Pagesos Solidaris repeteix l'experiència començada l'any passat de formar agents de desenvolupament, una experiència que ja ha donat els primers fruits. L'any passat la fundació va formar vint agents, i aquest any n'ha triplicat el nombre gràcies a les aportacions de la Generalitat. La informàtica és una de les assignatures que més interessen els alumnes. Alguns ja saben quin és el projecte que volen desenvolupar al seu país. Tots aquests temporers van ser contractats en origen per Unió de Pagesos per treballar en campanyes agràries com la recollida de la fruita. Un cop acabada la feina, han estat becats per seguir aquest curs.